Zásahy hliadok MsP v 5. týždni 

V týždni od 26. januára do 1. februára 2008 preverovali hliadky mestskej polície v hlavnom meste 2009 udalostí. Medzi nimi bolo aj 183 takých, ktoré po overení hliadkami priamo na mieste sa ukázali ako neopodstatnené. 
Opodstatnenými ale na druhej strane boli priestupky motoristov voči pravidlám bezpečnosti a plynulosti v cestnej premávke. Takýchto prípadov zistili a riešili hliadky MsP 831. Na miestach vyhradených pre zdravotne postihnutých občanov bez oprávnenia parkovať na nich odstavilo svoje vozidlá 11 vodičov. Na vyhradených parkovacích miestach bez vedomia majiteľov týchto miest svoje vozidlá zaparkovalo 75 motoristov. 
V oblasti porušení pravidiel verejného poriadku zistili mestskí policajti 37 priestupkov. Na telefonáty občanov poukazujúcich na prípady rušenia nočného pokoja hliadky MsP zasahovali 36 krát. 
Značne zastúpenými boli aj porušovania všeobecne záväzných nariadení napríklad o čistote a poriadku – 170 zistení, státia motorových vozidiel na trávnatých a nespevnených plochách – 154 priestupkov, ako aj konzumácie alkoholických nápojov na verejných priestranstvách – 103 porušení. 
Štatistika mestskej polície za sledovaný týždeň zároveň prezrádza, že v zóne s dopravným obmedzením zistili jednotlivé hliadky 290 priestupkov a v pešej zóne sa ich stalo 13. Majitelia psov nerešpektovaním všeobecne záväzných nariadení týkajúcich sa podmienok chovu domácich zvierat prispeli do týždňovej štatistiky MsP 31 krát. Na miestne úrady nahlásili jednotlivé OS MsP 10 prípadov súvisiacich s nálezom vozidiel vykazujúcich známky autovrakov. 
Najviac priestupkov sa počas týždňa stalo na Budatínskej ulici v Petržalke a to 52. Po odtiahnuté vozidlá do areálov odťahovacích služieb si muselo zájsť 167 vodičov a 563 vodičov si našlo na vozidle namontované blokovacie zariadenie.